**Informatīvais ziņojums par energoresursu krājumiem,****uzsākot apkures sezonu**

**I Informācija par energoresursu krājumiem uzsākot 2012./2013.gada apkures sezonu**

Informatīvais ziņojums sagatavots saskaņā ar Ministru kabineta 1999.gada 16. novembra sēdes protokola Nr.63 29.§ 2.punktā doto uzdevumu Ekonomikas ministrijai (Centrālajai statistikas pārvaldei) katru gadu līdz 1.novembrim sagatavot un iesniegt Ministru kabinetā informāciju par situāciju valstī, uzsākot apkures sezonu.

Siltumapgādes organizēšana ir viena no pašvaldību autonomajām funkcijām. Kopš 1993. gada valstī pastāv brīvais kurināmā resursu tirgus, un šobrīd nepastāv ierobežojumi kurināmā iegādei.

Lai noteiktu energoresursu krājumus, tika apsekoti 165 komersanti, kuri ražo siltumenerģiju pārdošanai. Atbilstoši Centrālās statistikas pārvaldes sniegtajai operatīvajai informācijai uz 2012. gada 1. oktobri Latvijas Republikā bija šādi energoresursu krājumi:

|  |  |  |
| --- | --- | --- |
| **Energoresursa veids** | **Krājumi uz 01.10.2012** | |
| Dīzeļdegviela | 4231,6 | t |
| Sadzīves krāšņu kurināmais | 44,8 | t |
| Mazuts | 28675,1 | t |
| Pārējie naftas produkti | 361,1 | t |
| Atstādinātās eļļas | 47,0 | t |
| Akmeņogles | 3771,1 | t |
| Kūdras briketes un pusbriketes | 0,0 | t |
| Degakmens eļļa | 21,1 | t |
| Malka | 168548,1 | ciešmetri |
| Kokmateriālu un kokapstrādes atlikumi | 42294,4 | kub.m.ber. |
| Šķelda | 316895,9 | kub.m.ber. |
| Koksnes briketes | 11,5 | t |
| Koksnes granulas | 603,7 | t |

Pēc AS „Latvijas Gāze” datiem dabasgāzes krājumi 2012.g.1.oktobrī bija 652 009 tūkst. m3.

AS „Latvenergo” drošības rezerves – 3 499 tonnas II kategorijas naftas produktu (petrolejas veida reaktīvā degviela, petroleja un dīzeļdegviela) un 23 630 tonnas III kategorijas naftas produktu (degvieleļļa).

Uz 2012.gada 1.oktobri saskaņā ar Enerģētikas likuma 72.panta otro daļu un  Ministru kabineta 2011.gada 12.aprīļa noteikumu Nr.286 „Kārtība, kādā komersanti nodrošina un sniedz drošības rezervju pakalpojumu valsts naftas produktu (degvielas) drošības rezervju izveidei noteiktā apjomā” prasībām:

* I kategorijas naftas produktu (benzīns un aviācijas degviela) drošības rezerves  izveidotas 78,7 dienu nodrošinājumam, t.i., 52 014,00 tonnas.
* II kategorijas naftas produktu (petrolejas veida reaktīvā degviela, petroleja un dīzeļdegviela) drošības rezerves  izveidotas pilnā apjomā 90 dienu nodrošinājumam, t.i., 178 806,24 tonnas.
* III kategorijas naftas produktu (degvieleļļa) drošības rezervju izveide, izsludinot  atklātu konkursu, nav nepieciešama, jo AS „Latvenergo” rīcībā ir mazuta rezerves vismaz vēl 3 gadiem, līdz ar to nav nepieciešams uzlikt par pienākumu komersantiem maksāt valsts nodevu par III kategorijas naftas produktiem.

**II Par turpmāko informācijas sagatavošanas lietderību**

Kā jau informatīvā ziņojuma 1.punktā tika minēts, saskaņā ar Ministru kabineta 1999.gada 16. novembra sēdes protokola Nr.63 29.§ 2.punktā doto uzdevumu Ekonomikas ministrijai (Centrālajai statistikas pārvaldei) katru gadu līdz 1.novembrim jāsagatavo un jāiesniedz Ministru kabinetā informāciju par situāciju valstī, uzsākot apkures sezonu.

1999. gadā dažādu faktoru dēļ uz 1. novembri pašvaldību siltumapgādes uzņēmumi nebija nodrošinājuši sevi ar mazuta rezervēm, arī mazuta drošības rezerves nebija pietiekamas, tāpēc radās spriedze Latvijas reģionos, kuros nebija alternatīvas mazuta izmantošanai. Viens no galvenajiem iemesliem, kādēļ mazuta rezerves netika izveidotas pienācīgā apjomā, bija Krievijas lēmums, palielinoties dzelzceļa tarifiem, ierobežot mazuta eksportu līdz sava patēriņa nodrošināšanai, kā arī ievērojamais mazuta cenu pieaugums (mazuta cenas 1999.gadā divkāršojās: maijā-jūnijā tā bija 40-50 USD/t, bet septembrī 100-120 USD/t). Lai tāda situācija neatkārtotos, Ministru kabinets pieņēma lēmumu par ikgadēju informācijas par energoresursu krājumiem, uzsākot apkures sezonu, izvērtēšanas nepieciešamību, kā arī 2000. gada 22. februārī akceptēja rezervju izveidošanas modeli, kas paredzēja, ka Latvijā līdz 2011. gadam ir jāpaaugstina kurināmā drošības rezerves īpatsvars naftas produktu rezervju sistēmā un jāizveido 90 dienu rezerves.

Ekonomikas ministrija katru gadu, balstoties uz Centrālās statistikas pārvaldes datiem, ir sagatavojusi informatīvo ziņojumu, kas satur informāciju par šādu energoresursu krājumiem uz konkrētā gada 1.oktobri:

* dīzeļdegviela;
* mazuts;
* pārējie naftas produkti;
* atstādinātās eļļas;
* akmeņogles;
* kūdras briketes un pusbriketes;
* degakmens eļļa;
* malka;
* kokmateriālu un kokapstrādes atlikumi;
* šķelda;
* koksnes briketes;
* koksnes granulas;
* dabasgāze.

Lai noteiktu energoresursu krājumus, Centrālās statistikas pārvalde apseko no 150 - 200 komersantus, kuri ražo siltumenerģiju pārdošanai.

Pašlaik siltumapgādē patērēto energoresursu struktūra ir būtiski mainījusies. Mazuta un tā aizstājēju produktu īpatsvars centralizētajā, lokālajā un individuālajā siltumapgādē patērēto energoresursu struktūrā ir ievērojami samazinājies - no 27,59% 1999.gadā līdz 9,69% 2011.gadā (skat. attēlus zemāk).

*Centralizētajā, lokālajā un individuālajā siltumapgādē patērēto energoresursu struktūra 1999.gadā*

*Centralizētajā, lokālajā un individuālajā siltumapgādē patērēto energoresursu struktūra 2011.gadā*

Mazuta īpatsvara samazināšanās ir saistīta ar tā aizstāšanu ar dabasgāzi un kurināmo koksni, kas aizsākās 1999.gadā. 2011.gadā siltumapgādē patērēto energoresursu struktūrā vairāk nekā 83% veidoja kurināmā koksne un dabasgāze.

Pašlaik enerģētikā tiek izmantoti tādi koksnes veidi kā malka (apaļā un skaldītā formā), mežizstrādes atlikumi (zari, galotnes, celmi, zaru saiņi u.c.), kokapstrādes blakusprodukti (šķeldas, skaidas, mizas, gabalatlikumi, koksnes putekļi) un speciālie produkti (briketes, granulas, kokogles). Koksne, kas piemērota enerģijas ražošanai, tiek saražota vai ir pieejama visos kokmateriālu pārstrādes posmos. Pēc Latvijas un Zviedrijas mežzinātnes institūtu kopējo pētījumu rezultātiem vidējais enerģētiskās koksnes apjoms uz vienu hektāru ir 80 m3.

Kurināmās koksnes tirgus ir atvērts un tajā ir augsts konkurences līmenis. Saskaņā ar Centrālās statistikas pārvaldes datiem 2010.gadā ar koksnes izstrādājumu ražošanu nodarbojās vairāk nekā 1600 komersanti. Daļa no saražotās kurināmās koksnes tiek eksportēta. Saskaņā ar Centrālās statistikas pārvaldes energobilances datiem 2011. gadā kurināmās koksnes kopējais patēriņš bija 4 674 tūkst. tonnas, kas ir 39 % no siltumapgādē patērēto energoresursu kopējā daudzuma, bet 1653 tūkst. tonnas kurināmās koksnes tika eksportētas (skat. attēlu zemāk).

*Kurināmās koksnes kopējā patēriņa un eksporta apjomi, milj. tonnas*

Kurināmās koksnes imports ir ļoti niecīgs. 2010. gadā tika ievestas tikai 8 tūkst. tonnas, bet 2011. gadā – 11 tūkst. tonnas. Visvairāk kurināmā koksne Latvijā tiek ievesta no Baltkrievijas (39% no visa kurināmās koksnes importa), tad seko Igaunija, Lietuva un Krievija.

Palielinoties koksnes biomasas pieprasījumam, samazināsies un, paredzams, ka izzudīs, cenu priekšrocības koksnes izmantošanai produktu (celulozes, koksnes plātņu) ražošanā pret tās pielietojumu enerģijas ražošanā. Līdz ar to, var secināt, ka kurināmās koksnes krājumu izveide nav apgrūtināta, jo tās iegādē nepastāv ierobežojumi.

Latvijas dabasgāzes apgādes sistēma ir veidota 4 miljd.m3 dabasgāzes patēriņa gadā nodrošināšanai. Faktiskais patēriņš ir aptuveni 1,7 miljd.m3 gadā. Dabasgāzes apgādes sistēmai ir apmēram 40% jaudas rezerve. Dabasgāze ziemā tiek piegādāta tikai no Inčukalna pazemes gāzes krātuves (turpmāk - PGK) Maksimālais no Inčukalna PGK izsūknējamais dabasgāzes apjoms ir 24 milj.m3 dienā (30 milj.m3 dienā pēc urbumu rekonstrukcijas veikšanas 2012.gadā). Tas ir vienīgais dabasgāzes piegādes ierobežojams pārslodzes gadījumā. Inčukalna PGK Drošības pārskatā un Latvijas dabasgāzes piegādes drošības riska novērtējumā urbuma avārijas avāriju varbūtība un gāzes savākšanas punktu tehnoloģisko iekārtu avārijas iespējamība ir vērtētas ar pakāpi no 10-3 līdz 10-5. Tas nozīmē, ka urbumu un iekārtu avārija varētu atgadīties vidēji ne biežāk, kā vienu reizi 100 gados. Inčukalna PGK tehnoloģiskās iekārtas ir savienotas ar cauruļvadiem, kuru kopgarums sasniedz 42 kilometrus, un avārija tajos ir iespējama vidēji vienu reizi 26 gados. Tādējādi Latvijas dabasgāzes apgādes sistēma darbojas bez pārslodzēm un ar zemu avāriju varbūtības līmeni, nodrošinot visus Latvijas patērētājus ar stabilu dabasgāzes apgādi.

Naftas produktu piegādes kanāli Latvijai ir pietiekami diversificēti, jo naftas produkti tiek piegādāti gan no austrumu, gan rietumu tirgiem. Latvijā darbojas starptautiskas mazumtirdzniecības naftas kompānijas, kuras naftas un naftas produktu iepirkumus var veikt valstīs no dažādiem reģioniem. Naftas produkti var tikt piegādāti, gan izmantojot dzelzceļu, gan jūras transportu. Ņemot vērā, ka Latvija naftas produktus importē, ekonomiskiem un politiskiem riskiem ir liela ietekme uz apgādes drošību, bet šo risku ietekme galvenokārt var izpausties tad, ja to rezultātā ir traucēta visa Rietumeiropas naftas tirgus darbība.

Naftas produktu drošības rezervju izveides sistēma paredz naftas produktu drošības rezervju izveidi 90 patēriņa dienu apjomam tikai caur atklātiem konkursiem, ko vienu reizi gadā katru gadu izsludina Ekonomikas ministrija, kas saskaņā ar Enerģētikas likuma 72.1 panta prasībām no 2010. gada 1.augusta pilda Centrālās krājumu uzturēšanas struktūras funkcijas. Izpildot Padomes 2006.gada 24.jūlija Direktīvas 2006/67/EK, ar ko dalībvalstīm uzliek pienākumu uzturēt jēlnaftas un/vai naftas produktu obligātās rezerves prasības, uzglabājamo naftas produktu - dīzeļdegvielas, mazuta, benzīna, drošības rezervju apjoms atbilst 90 patēriņa dienām no iepriekšējā kalendārā gada katrai naftas produktu kategorijai.

Ņemot vērā iepriekš minēto, var secināt, ka vairāk nekā 10 gadus valstī sekmīgi darbojas brīvais kurināmā resursu tirgus, izņemot apgādē ar dabasgāzi, un nepastāv ierobežojumi kurināmā iegādei un apkures sezonai nepieciešamo energoresursu krājumu izveidei, tādejādi informācijas nepieciešamība par energoresursu krājumiem, uzsākot apkures sezonai, ir zaudējusi aktualitāti. Bez tam Centrālā statistikas pārvalde varētu cilvēku un finanšu resursus, kas paredzēti datu par energoresursu krājumiem iegūšanai un apstrādei, novirzīt citu, pašreizējā situācijā nepieciešamāku datu ieguvei un apstrādei.

Ierosinām apstiprināt Ministru kabineta sēdes protokollēmumu, pieņemot zināšanai šo informatīvo ziņojumu un paredzot izbeigt Ministru kabineta 1999.gada 16.novembra sēdes protokollēmumā Nr.63 29.§ „Par situāciju valstī, uzsākot apkures sezonu” 2.punktā uzdotā uzdevuma izpildes kontroli sakarā ar tā aktualitātes zaudēšanu.

Ekonomikas ministrs                                              D.Pavļuts

Vīzē: valsts sekretārs J.Pūce

06.12.2012. 16:34

1350

D.Dravnieks

67013128 [dainis.dravnieks@em.gov.lv](mailto:dainis.dravnieks@em.gov.lv)